Христо Радевски
В ясен ден

chitanka.info

Обичам в ясен летен ден

да скитам сам-самин.

Земята шири се пред мен,

над мене — свода син.

Да крача като землемер

в прохладен ранен час,

когато птичия концерт

звучи от всеки храст.

Да газя цветния килим

на росната лъка,

да слушам веселия химн

на бистрата река.

Да срещам хората и в тях

загледан отдалеч,

да чуя звънкия им смях

и бодрата им реч.

И весело ми е тогаз,

и чувам как ширта

зове ме с тайния си глас —

напред зове ме тя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.